[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.11.2007

COM(2007) 675 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Пети доклад относно статистическите данни за броя на животните, използвани за опитни и други научни цели в държавите-членки на Европейския съюз{SEC(2007)1455}

СЪДЪРЖАНИЕ

1. ВЪВЕДЕНИЕ 2

I. ПОДАДЕНИ ДАННИ И ОБЩА ОЦЕНКА 3

I.1. Данни, подадени от държавите-членки 3

I.2. Обща оценка 3

II. РЕЗУЛТАТИ 4

III.1. Резултати от ЕС Таблица 1: Вид и брой животни 4

III.1.1. Сравнение с данните от предишните доклади 4

III.1.2. Сравнение с данните от предишните доклади за ЕС-15 5

III.2. Допълнителни резултати от ЕС Таблица 1: Произход на използваните животни 6

III.3. Резултати от ЕС Таблица 2: Цели на опитите 7

III.4. Резултати от ЕС Таблица 3: Токсикологична и друга оценка на безопасността по вид продукт/параметри 8

III.5. Резултати от ЕС Таблица 4: Животни, използвани за проучвания на заболявания 10

III.6. Резултати от ЕС Таблица 5: Животни, използвани при производството и качествения контрол на продукти за хуманната, денталната и ветеринарната медицина 11

III.7. Резултати от ЕС хармонизирана Таблица 6: Произход на регулаторните изисквания по отношение на животните, използвани за токсикологични и други оценки на безопасността 12

III.8. Резултати от ЕС Таблица 7: Животни, използвани при проби за токсичност в токсикологичните и други оценки на безопасността 13

III.9. Резултати от ЕС Таблица 8: Вид на пробите за токсичност, извършени с цел токсикологични и други оценки на безопасността на продуктите 15

1. ВЪВЕДЕНИЕ

Целта на настоящия доклад е да представи пред Съвета и Европейския парламент съгласно член 26 от Директива 86/609/ЕИО от 24 ноември 1986 г. относно сближаване на законовите, подзаконови и административни разпоредби на държавите-членки относно защитата на животните, използвани за опитни и други научни цели[1], статистическите данни за броя на животните, използвани за опитни и други научни цели в държавите-членки на ЕС.

Първите два статистически доклада, публикувани през 1994 г.[2] и 1999 г.[3], обхващащи събраните съответно през 1991 г. и 1996 г. данни за опитните животни, представят ограничен статистически анализ поради липсата на единна система за докладване на данните относно използването на опитни животни в държавите-членки. През 1997 г. между компетентните органи на държавите-членки и Комисията е постигнато съгласие данните за бъдещите доклади да се подават под формата на осем хармонизирани таблици. Третият и четвъртият статистически доклад, публикувани през 2003 г.[4] и 2005 г.[5], обхващащи данните, събрани през 1999 г. и 2002 г., се основават на тези съгласувани и хармонизирани таблици. Това позволява много по-широкообхватно интерпретиране на резултатите относно използването на опитни животни в ЕС. Независимо от напредъка, постигнат по отношение на съдържанието на тези два последни статистически доклада, трябва да се подчертае, че в данните, подадени от държавите-членки, са налице известни несъответствия.

Настоящият Пети статистически доклад за пръв път обхваща данните, събрани от 25 държави-членки в резултат от присъединяването на 10 нови държави-членки през 2004 г. Той разглежда 2005 година с изключение на една държава-членка, която е подала данни за 2004 г.

Настоящият доклад обобщава данните и заключенията, достигнати в Работния документ на службите на Комисията „Пети доклад относно статистическите данни за броя на животните, използвани за опитни и други научни цели в държавите-членки на Европейския съюз“.

I. ПОДАДЕНИ ДАННИ И ОБЩА ОЦЕНКА

I.1. Данни, подадени от държавите-членки

Всички държави-членки подадоха данните за 2005 г. в съгласувания формат на ЕС. По отношение на автентичността на данните държавите-членки прилагат проверка за контрол на качеството на представените от тях набори данни. 10-те нови държави (ЕС-10) за пръв път правеха това и като цяло съгласуваността на данните се подобри значително и за останалите държави-членки.

За целите на настоящия доклад се приема, че като цяло критериите за качество са задоволени в достатъчна степен, което за пръв път позволява да се извърши анализ на европейско ниво на всичките осем таблици на ЕС.

Отделните данни, предоставени от държавите-членки, както и направените от тях коментари и тълкувания могат да бъдат намерени в работния документ.

I.2. Обща оценка

ЕС-10 докладват данни за пръв път, затова не е възможно да се направят констатации относно развитието в използването на животни за опитни цели в ЕС чрез сравняване на данните с тези от предишните доклади. Прави се опит обаче за известно сравняване на тенденциите, а значителните промени в използването са подчертани в доклада. Малта уведоми Комисията, че през 2005 г. в страната не са извършвани опити с животни.

Общият брой животни, използвани за опитни и други научни цели през 2005 г. в 25-те държави-членки (ЕС-25), възлиза на 12,1 милиона (с данните от Франция за 2004 г.). Броят на използваните в ЕС-10 животни представлява 8,6 % от общия брой животни, използвани в ЕС-25.

Както и в предишните доклади, гризачите и зайците съставляват почти 78 % от общия брой животни, използвани в ЕС. Мишките са най-често използваният вид, като на тях се падат 53 % от общото използване, следвани от плъховете с 19 %.

Както и в предишните години, втората най-използвана група животни са студенокръвните животни, които съставляват 15 %. Третата най-голяма група животни са птиците с малко над 5 % от общото използване.

Както и през 2002 г., през 2005 г. не са използвани човекоподобни маймуни.

II. РЕЗУЛТАТИ

III.1. Резултати от ЕС Таблица 1: Вид и брой животни

Общият брой на животните, използвани през 2005 г. в ЕС-25, възлиза на 12,1 милиона. Мишките (53 %) и плъховете (19 %) са най- използваните видове (фиг. 1.1). Гризачите, заедно със зайците, представляват 77,5 % от общия брой използвани животни. Студенокръвните животни с 15 % са втората най-често използвана група животни, следвани от птиците с 5,4 %. Групата на чифтокопитните и нечифтокопитните, включваща коне, магарета и техните кръстоски (Perrisodactyla), свине, кози, овце и говеда (Artiodactyla), съставлява само 1,1 %. Месоядните представляват 0,3 % от общия брой животни, използвани през 2005 г., а неч овекоподобните примати – 0,1 %.

[pic]

III.1.1. Сравнение с данните от предишните доклади

Броят на животните, използвани в ЕС-10, които докладват за пръв път, представлява 8,6 % от общия брой животни за ЕС-25. Този дял ще се използва като основа за очертаване на промени в тенденциите, които значително се отклоняват от него.

Сравнение между дяловете на класовете животни, използвани през 1996 г., 1999 г., 2002 г. и 2005 г.

Клас на вида | 1996(*) | 1999 | 2002(**) | 2005(***) |

% Гризачи-зайци | 81,3 | 86,9 | 78,0 | 77,5 |

% Студенокръвни животни | 12,9 | 6,6 | 15,4 | 15, |

% Птици | 4,7 | 5 | 5,4 |

% Чифтокопитни и нечифтокопитни | 1,2 | 1,2 | 1,1 |

(*) 14 държави-членки докладват за 1996 г., една – за 1997 г.

(**) 14 държави-членки докладват за 2002 г., една – за 2001 г.

(***) 25 държави-членки докладват за 2005 г., една – за 2004 г.

От горната таблица става ясно, че като цяло процентите на гризачите и зайците показват известно колебание около 80 %. При студенокръвните животни делът на използваните през 1996 г., 2002 г. и 2005 г. е между 10 и 15 %, но през 1999 г. се наблюдава много по-ниско използване — 6,6 %. Птиците, които съставляват третия най-голям дял използвани животни, варират между 4 и 5 %. Групата на чифто- и нечифтокопитните варира около 1 %.

Включването на данните от ЕС-10 следва принципно да увеличи действителния брой на животните от всеки вид с около 8,6 %. Използването на някои видове обаче е намаляло в сравнение с доклада за 2002 г. Общият брой хамстери, кози, полумаймуни, пъдпъдъци и влечуги намаля от 40 % на 22 %.

Най-голямото процентно изменение обаче е установено при увеличението в използването на „други месоядни“, въпреки че тези видове не се използват в голям брой (от 3 110 на 8 711). Това още повече контрастира с намаляването на тяхното използване в ЕС-15. Другото голямо увеличение, както в ЕС-25, така и в ЕС-15, се забелязва при използването на „други бозайници“ (от 3 618 на 9 950).

Една нова държава-членка е докладвала значително използване на „други месоядни“, „други бозайници“, говеда, „други гризачи“, пъдпъдъци и коне, свине и други птици спрямо останалите държави-членки. Това бе отдадено на изследванията с диви животни и екологичните проучвания в тази специфична географска точка и изпитванията в областта на земеделието и животновъдството, специфични за тази държава-членка. За повече подробности, вж. Работен документ на службите, раздел Б.

Сред останалите значителни увеличения при видовете, използвани в голям брой, трябва да се спомене увеличението в използването на порове (29 %), говеда (36 %), „други птици“ (25 %) и земноводни (25%). С изключение на поровете, всички тези увеличения се дължат на някои от новите държави-членки.

Както и в предишните доклади, използването на нечовекоподобни примати остана на нива от около 0,1 % от общия брой използвани животни. Когато се разглеждат отделните видове обаче, броят на използваните полумаймуни намаля с 38 %, докато маймуните от Новия свят се увеличиха с 31 %.

Държавите-членки съобщават, че тези промени могат да се обяснят с промени в регулаторните изисквания по отношение на лекарствените средства и при изпитването за токсикологична безопасност.

III.1.2. Сравнение с данните от предишните доклади за ЕС-15

Тъй като общият брой животни включва данните от 10-те нови държави-членки, не е възможно да се направи сравнение per se с резултатите от предишните доклади. За да могат обаче да се извършват известни сравнения на тенденциите в използването на животни, бе направено сравнение между броя на използваните от ЕС-15 през 2002 г. животни и тези, използвани от ЕС-15 през 2005 г.

В ЕС-15 общият брой използвани през 2005 г. животни се увеличава с 339 279, което представлява увеличение от 3,1 % спрямо 2002 г.

При разглеждане на данните по видове, голямото увеличение, което се наблюдава през 2005 г., се дължи на допълнителното използване на около 579 000 мишки (10,6 %). Това увеличение при мишките обаче в известна степен се компенсира от намаляването в броя на използваните плъхове, хамстери и други видове гризачи (36 %). През 2005 г. се установява и увеличение в броя на зайците, използвани за опитни цели (9,5 %).

Относно останалите класове животни се повишава използването на порове при месоядните (20,8 %) и използването на „други бозайници“ (30 %). Промените при използването на нечовекоподобни примати са най-вече в резултат на промени в ЕС-15, тъй като в ЕС-10 през 2005 г. са използвани само 57 маймуни от Стария свят.

От друга страна използването на всички видове в класа на чифто- и нечифтокопитните е намаляло в сравнение с 2002 г. Същото се наблюдава и при птиците. И на последно място, значително понижение — 73%, може да се забележи при използването на влечуги.

При допълнителната разбивка на категорията „други“, държавите-членки докладваха използването на следните видове:

Други гризачи: джербил, скачаща (степна) мишка; чинчила, бобър, лалугер, хамстер, сив (малък) хомяк (Cricetulus migratorius) и различни видове мишки;

Други месоядни: диви видове, използвани за зоологични и екологични проучвания (например лисици, язовци, тюлени), видри, черен пор ;

Други бозайници : диви свине, прилепи и земеровки, лама, къртица, зубър и благороден елен;

Други птици: най-вече японски пъдпъдък и вирджински пъдпъдък, домашни видове птици, зеброви амадини, канарчета, малки дългоопашати папагали, големи папагали и отглеждани във ферми видове птици, напр. Gallus gallus domesticus (домашна кокошка).

III.2. Допълнителни резултати от ЕС Таблица 1: Произход на използваните животни

Въпреки че произходът трябва да се съобщава само за отбрани животински видове, очевидно е, че повечето видове произхождат основно от държави-членки на ЕС (фиг. 1.2), с изключение на маймуните от Стар ия свят. .

[pic]

Като цяло произходът на животните от тези видове е доста сходен с този, наблюдаван в предишните доклади. Трябва обаче да се отбележи, че през 2005 г. за пръв път всички полумаймуни са с произход от ЕС. Сходна тенденция се забелязва и при маймуните от Новия свят, където все повече и повече са с произход или от ЕС или по ETS 123 за сметка на други държави. Увеличава се броят и на маймуните от Стария свят с произход от ЕС. От друга страна броят на котките, които не са с произход от Европейския съюз, се увеличава спрямо доклада от 2002 г.

III.3. Резултати от ЕС Таблица 2: Цели на опитите

Повече от 60 % от животните са били използвани за изследвания и разработки в областта на хуманната, ветеринарната и денталната медицина или за фундаментални биологични проучвания (фиг. 2.1). Производството и качественият конт рол на продуктите и апаратите за хуманната, ветеринарната и денталната медицина са изисквали използването на 15,3 % от общия брой животни, отчетен за 2005 г. Токсикологичните и други оценки на безопасността представляваха 8 % от общия брой животни, използвани за опитни цели.

[pic]

Сравнение с данните от предишния доклад

Сравнението цели да по-скоро да открие измененията в тенденциите, отколкото да прави официални изводи. Най-значимата промяна, която може да бъде установена, е в броя на животните, използвани за токсикологични и други оценки на безопасността, който е спаднал от около 9,9 % (данни за 2002 г.) на 8 %. Понижението е важно и по отношение на общия брой, т.е. от 1 066 047 на 1 026 286 животни, като същевременно включва и 10-те нови държави-членки.

Процентът на животните, използвани за образователни и обучителни цели, също демонстрира низходяща тенденция, докато животните, използвани за „други“ цели изглежда показват увеличение. По отношение на броя животни понижението е от 341 967 до 198 994, а съответно увеличението е от 597 960 на 984 238. Спадът в броя на животните, използвани за образователни и обучителни цели, може да се обясни както с възприемането на алтернативни техники, така и с повторното използване на животните.

Категорията „други“ цели обхваща освен всичко друго вирусологията, имунологията за производство на моноклонални и поликлонални антитела, физиологията на взаимодействието плод-майка при трансгенезата на миши гени, онкологичното лечение, развойните звена във фармакологията, съчетаното изпитване на лекарства и генетиката.

III.4. Резултати от ЕС Таблица 3: Токсикологична и друга оценка на безопасността по вид продукт/параметри

Само 8 % от общия брой животни, използвани за опитни цели, са използвани за токсикологична и друга оценка на безопасността. На продуктите и апаратите за хуманната, ветеринарната и денталната медицина се падат 50,9 % (фиг. 3.1) от животните, използвани за токсикологични или други оценки на безопасността. Процентът животни, използвани за токсикологична оценка на групи продукти/вещества, т.е. фуражи, добавки към храни за консумация от човека, козметични средства и домакински препарати, е твърде незначителен (4,3 %) в сравнение с останалите групи продукти.

За групата на продуктите/веществата, попадащи под строгия контрол на органите, ангажирани с безопасността на химическите продукти за здравето и околната среда, като например промишлени химикали и пестициди, са използвани 19 % от животните при токсикологичните и другите оценки на безопасността.

[pic]

Има значително понижение в броя на животните, използвани за токсикологични изпитвания на продукти, предназначени за промишлеността или земеделието, за изпитване на продуктите като потенциални замърсители на околната среда (понижението варира от над 123 000 до под 98 000), а също и при изпитване на продуктите, предназначени за домакинството или за влагане в храни за консумация от човека, които се явяват категории, използващи по-малък брой животни в сравнение с данните, подадени в последния статистически доклад.

Има обаче значително увеличение в броя на животните, използвани за изпитване на козметични и тоалетни средства (50 %), но действителният брой на животните в тази категория остава нисък (общо 5 571). Това увеличение, което се дължи основно на една от старите държави-членки, заслужава да се отбележи по смисъла на законовото изискване за преустановяване изпитването на козметични средства върху животни в ЕС. Налице е и значително повишение в броя на животните, използвани при изпитване на фуражни добавки (от 3 447 на 34 225 = 10 пъти).

Трябва да се подчертае обаче, че спрямо 2002 г. има значително увеличаване в броя на животните, използвани за „други“ токсикологични или други оценки на безопасността (вариращи от около 110 000 на 180 000). Държавите-членки докладват, че става дума за нови методи и изпитвания, като например: тестове за предаването на микроцистини към ембрионалната мембрана; биологични проби; оценка на токсичността за човека посредством околната среда; и контрол върху безопасността на играчките.

III.5. Резултати от ЕС Таблица 4: Животни, използвани за проучвания на заболявания

През 2005 г. броят на животните, използвани за проучване на заболявания както по животните, така и при човека, представляваше повече от половината (57, 5%) от общия брой животни, използвани за опитни цели в ЕС. Броят на животните, използвани за проучвания на заболявания при човека, представлява 81 % от общия брой животни, използвани за всички проучв ания на заболявания (фиг. 4.1).

[pic]

През 2005 г. делът и броят на животните (в диапазона от 900 000 до 1 329 000), използвани за проучвания на заболявания по животните, се увеличи значително в сравнение с доклада от 2002 г.

Проучванията на някои специфични заболявания по животните са важни в смисъла на епизоотиите сред селскостопанските животни, както например при говедата – шапа, чумата по свинете и отскоро – птичия грип. Броят на тези използвани животни обхваща и проучванията на генетичните заболявания.

Важна част – около 60 %, от увеличението в общото използване на мишки (579 000) спрямо 2002 г. може да се обясни с различни проучвания на заболявания.

На фиг. 4.2 е показан относителният дял на видове животни по класове, използвани при проучванията по типове заболявания, е показан на фиг. 4.2. Горната част на всяко от стълбовете показва процента животни, използвани за проучвания на специфични заболявания по животните. Повече от 80 % от тези проучвания са извършвани основно с две групи животни – птици и студенокръвни. Докладвано е, че значителен брой от ваксини са изпитвани върху тези групи животни.

[pic]

III.6. Резултати от ЕС Таблица 5: Животни, използвани при производството и качествения контрол на продукти за хуманната, денталната и ветеринарната медицина

Броят животни, използвани при изпитването и качествения контрол на продукти за хуманната, денталната и ветеринарната медицина, представлява 15,3 % от общия брой животни, използвани за опитни цели. Най-големият дял животни в тази област (57 %) е използван с цел едновременно да се задоволят изискванията на няколко законодателства, като например националното, законодателството на Общността, на Съвета на Европа или други (фиг. 5.1). Изпитванията, проведени с цел да се отговори на законодателството на ЕС, включително и това на Европейската фармакопея, обхващат 33,3 % от използваните в тази област животни.

[pic]

Процентното увеличение от 43,1 % на 56,8 % при броя животни, използвани поради изисквания, установени едновременно от няколко системи законодателство, ясно показва положителна тенденция спрямо 2002 г. Това вероятно отразява засилената хармонизация на различните законодателни изисквания.

Друга положителна тенденция е намаляването в броя на животните – от 352 000 на 95 739, които се използват „без регулаторни изисквания“.

III.7. Резултати от ЕС хармонизирана Таблица 6: Произход на регулаторните изисквания по отношение на животните, използвани за токсикологични и други оценки на безопасността

Както е посочено по-горе, броят животни, използвани за токсикологична или друга оценка на безопасността, представлява 8 % от общия брой животни, използвани за опитни цели в ЕС.

Използваните с цел едновременно задоволяване на регулаторните изисквания на няколко законодателства животни обхващаха повече от половината животни, използвани в тази област (54,2 %) (фиг. 6.1). Изпитванията, които се изискват съгласно законодателството на ЕС, включително законодателството на Европейската фармакопея, представляват втория по големина процент в тази област, по-конкретно – 23 %.

[pic]

Трябва да се подчертае, че пропорционалното намаляване от 10 % на 8 % при броя животни, използвани за токсикологични и други оценки на безопасността, от последния доклад насам, представлява същевременно понижение с около 40 000 животни. Броят животни, използвани „без регулаторни изисквания“, намалява от 114 000 на 90 000 животни спрямо последния доклад, което представлява спад от 24 000 животни.

Държавите-членки, от които е изискано да предоставят допълнителни разяснения относно причините за това явно понижение спрямо предишните доклади при използваните „без регулаторни изисквания“ животни, посочват, че понижението донякъде се дължи на използването на алтернативни методи in vitro и безгръбначните животни. Пример за това са фармакологичните изпитвания за безопасност като тези, използвани за допълнителен контрол на партидите по Европейската фармакопея. За да се изясни какво се има предвид под термина „без регулаторни изисквания“ – някои държави-членки например посочиха, че нормативните задължения да се гарантира качеството и безопасността на внесените лекарства се докладват в тази категория.

Изпитванията с цел да се отговори на национално законодателство, специфично за дадена държава-членка, демонстрираха понижение в този доклад спрямо предишния, но те обхващат около 15 500 животни, т.е. 1,5 % от общия брой използвани за токсикологични и други оценки на безопасността.

III.8. Резултати от ЕС Таблица 7: Животни, използвани при проби за токсичност в токсикологичните и други оценки на безопасността

На фиг. 7.1 може да се види, че най-големият процент използване на животни за токсикологични и други оценки на безопасността се дължи на изпитванията за остра и подостра токсичност – 42 % през 2005 г. Като се вземат предвид също субхроничната и хронична токсичност, процентът животни, използвани при изпитванията за краткосрочна и дългосрочна системна токсичност, обхваща 53 % от опитните животни, използвани в тази област.

През 2005 г. около 17,5 % от животните са използвани за изпитване на канцерогенността, мутагенността и токсичността върху възпроизвеждането. Друга важна категория използване на животни през 2005 г. е тази за „други изпитвания“ с 22,3 %. При по-нататъшна разбивка на категорията „други“ става ясно, че в нея държавите-членки съобщават изпитването в области като биологичен скрининг на фармацевтични, здравни и ветеринарни продукти. Това включва невротоксичност, токсикокинетика, изпитване за остра дермална токсичност, изпитване за биологична оценка на медицинската апаратура: вътрешнокожно изпитване за реактивност върху зайци, проучване проникването на наночастици през тъканите и тяхната биологична съвместимост, проучване за оценка на сенсибилизиращия потенциал на оцветителите, използвани в текстилната промишленост и фармакологичните проучвания, които се включват в изпитванията за безопасност.

[pic]

В последните три доклада се наблюдава увеличение в дела на животните, използвани за остри и подостри изпитвания, от съответно 32 %, 36 % и 42 %. Това, изразено като брой животни, представлява увеличение с 39 000 животни от последния доклад от 2002 г. насам. Държавите-членки отдават увеличението отчасти на няколко фази от разработването на новите продукти и на новото законодателство, което изисква например всички генерични вещества да бъдат изпитани.

От друга страна през периода на последните три доклада може да се забележи значително намаляване при дела на животните, използвани за изпитвания на токсичността върху възпроизвеждането: от съответно 15 %, 12 % до 10 %.

Друго важно понижение – от 4,5 % на 1,2 %, се наблюдава при животните, използвани за изпитване на токсичността върху водни безгръбначни.

III.9. Резултати от ЕС Таблица 8: Вид на пробите за токсичност, извършени с цел токсикологични и други оценки на безопасността на продуктите

Фиг. 8.1 представя дяловете на броя животни, използвани при токсикологичните изпитвания или другите оценки на безопасността, по видове продукти или предназначение. Установява се понижение в дела на животните, използвани за изпитване на острата и подостра токсичност, в сравнение с останалите изпитвания при придвижване надолу по графиката на използваните продукти: А) за хуманната, денталната и ветеринарната медицина, Б) за земеделието, В) за промишлеността, Г) за домакински цели, Д) за козметични средства, Е) за добавки към храни за консумация от човека и Ж) за добавки към храни за консумация от животни.

За разлика от острата и подостра токсичност, може да се забележи увеличение в дела на животните, използвани при изпитвания за дразнимост и сенсибилизация. По-надолу в графиката се вижда, че сред първите четири типа продукти, най-голям брой изпитвания се извършват за продукти, използвани в козметичните и тоалетни средства.

Делът на използваните при субхронични и хронични изпитвания животни изглежда следва същата тенденция както при изпитванията за дразнимост и сенсибилизация като най-голям е делът, използван за Г) домакински продукти и Е) добавки към храни за консумация от човека.

[pic]

Начинът на използване на канцерогенност, мутагенност и токсичност върху изпитванията за възпроизвеждане е доста раздробен между различните видове продукти и е по-труден за тълкуване.

Основният дял – около 90 % - от животните, използвани за изпитване на Ж) добавки към храни за консумация от животни, се пада на „други“ изпитвания. За целите на бъдещото докладване би било ценно да има разбивка на термина „други“.

[1] ОВ L 358, 18.12.1986 г., стр.1.

[2] COM (94) 195 окончателен

[3] COM (1999) 191 окончателен

[4] COM (2003) 19 окончателен

[5] COM (2005) 7 окончателен